රුපියල් කෝටි 127කට ආසන්න මුදලක් වැයකොට මේ වසරේ බස්නාහිර පළාතේ මාර්ග වැඩි දියුණු කිරීමට පළාත් මාර්ග සංවර්ධන අධිකාරිය පියවර ගෙන තිබේ.මෙම මුදලින් රුපියල් කෝටි 60 ක මුදලක් වැය කරනුයේ මාර්ග නඩත්තුවට හා පුනරුත්ථාපනය සඳහා ය.තවත් කෝටි 52 කට අධික මුදලක් මාර්ගවල තත්ත්වය වැඩිදියුණු කිරීම සඳහා යෙදවීමට නියමිත අතර, පළාත් පාලන ආයතන යටතේ පාලනය වන මාර්ග සඳහා රුපියල් කෝටි 14 ක මුදලක් යෙදවීමට නියමිතය.ගෙවීගිය වර්ෂවලදී (2011/ 2012) රුපියල් දස ලක්ෂ 14,289 ක් වැය කොට බස්නාහිර පළාතේ කිලෝ මීටර් 1086 ක මාර්ග සංවර්ධනය කර තිබේ.මේවා අතර “අයවැය යෝජනා” හා “රන් අරුණ 2” යන වැඩසටහන් යටතේ මාර්ග සංවර්ධනය කිරීමට පළාත් මාර්ග සංවර්ධන අධිකාරිය පියවර ගෙන ඇති අතර, රුපියල් කෝටි 40 කට අධික මුදලක් වැය කරමින් ස්වස්ථතා මංතීරු 7ක් ඉදිකිරීමට ද අධිකාරිය කටයුතු කර ඇත.